EUROOPA KOMISJON Brüssel,24.8.2016 COM(2016) 521 final KOMISJONI ARUANNE EUROOPA PARLAMENDILE JA NÕUKOGULE määruse (EÜ) nr 428/2009 (millega kehtestatakse ühenduse kord kahesuguse kasutusega kaupade ekspordi, edasitoimetamise, vahendamise ja transiidi kontrollimiseks) rakendamise kohta



KOMISJONI ARUANNE EUROOPA PARLAMENDILE JA NÕUKOGULE määruse (EÜ) nr 428/2009 (millega kehtestatakse ühenduse kord kahesuguse kasutusega kaupade ekspordi, edasitoimetamise, vahendamise ja transiidi kontrollimiseks) rakendamise kohta 1. Sissejuhatus Määruse (EÜ) nr 428/2009 artikli 23 lõikes 3 on sätestatud, et komisjon peab esitama Euroopa Parlamendile aastaaruande kahesuguse kasutusega kaupade koordineerimisrühma tegevuse, uurimiste ja konsultatsioonide kohta. Lisaks tunnistatakse komisjoni teatises (COM(2014)244), et aruannete ja kontrollidega seotud mittetundliku teabe avaldamine võib olla oluline, et suurendada läbipaistvust ja aidata ettevõtjatel eeskirju järgida ja parandada nende suutlikkust kontrollimisi teha. Käesolev komisjoni ja kahesuguse kasutusega kaupade koordineerimisrühma koostatud aruanne, millesse on oma panuse andnud ka liikmesriigid, annab teavet määruse rakendamisest 2015. aastal ning sisaldab 2014. aasta koondandmeid ekspordikontrolli kohta. 2. Poliitika- ja õigusraamistiku areng 2.1. ELi ekspordikontrolli poliitika läbivaatamine Pärast 24. aprilli 2014. aasta teatise (COM(2014)244) vastuvõtmist algatas komisjon mõju hindamise, et hinnata eri läbivaatamisvõimaluste kulusid ja tulusid ning teha kindlaks nende elluviimiseks kõige sobivamad reguleerivad ja mittereguleerivad meetmed http://ec.europa.eu/smartregulation/ impact/planned_ia/docs/2013_trade_015_duxc_en.pdf). Komisjon tellis ajavahemikus 2014. aasta detsembrist 2015. aasta oktoobrini väliskonsultandilt andmekogumisalase projekti täitmise, et mõju hindamise toetamiseks töötada välja metoodika, mille kohaselt koguda ja analüüsida andmeid ja teavet kahesuguse kasutusega kaupade tööstuse kohta ning kontrollimise majandus- ja sotsiaalmõju, asjaomaste probleemide ja läbivaatamismeetmete kohta. Samal ajal korraldas komisjon 15. juulist 15. oktoobrini 2015 veebipõhise avaliku konsulteerimise, et koguda sidusrühmade ja üldsuse seisukohti seoses läbivaatamise eesmärkide ja võimalustega ning nende tõenäolise mõjuga ELi ekspordikontrolli poliitikale. Konsultatsiooni tulemuste kokkuvõte on aadressil http://trade.ec.europa.eu/doclib/docs/2015/november/tradoc_154003.pdf. Lisaks sellele pidas komisjon sihtotstarbelisi konsultatsioone peamiste sidusrühmadega ja andis neile teavet. Komisjon konsulteeris nõukogu kahesuguse kasutusega kaupade töörühmaga ja andis neile ajakohastatud ülevaate andmete kogumise projekti ja käimasoleva mõjuhindamise kohta. Ekspordikontrolli poliitika läbivaatamine oli päevakorras Euroopa Parlamendis mitmel korral, nt inimõiguste ja väliskaubanduse ühiskomisjonis 23. aprillil 2015, kus keskenduti interneti järelevalve- ja sissetungimistarkvara mõjule inimõigustele kolmandates riikides, ning kahesuguse kasutusega kaupade ekspordikontrolli alasel seminaril, mille korraldas rahvusvahelise kaubanduse komisjon koos julgeoleku ja kaitse allkomisjoniga 15. juunil 2015. Ekspordikontrolli käsitleti ka mitmes parlamendiliikmete küsimuses rahvusvahelise kaubanduse komisjonis ja täiskogu istungjärgul 5. oktoobril 2015. Lisaks korraldati 7. detsembril 2015 koos eesistujariigi Luksemburgiga ekspordikontrolli foorum, et vahetada mõtteid tööstusharu ja kodanikuühiskonna sidusrühmadega. Foorumi aruanne on aadressil: http://trade.ec.europa.eu/doclib/docs/2015/december/tradoc_154041.pdf . 2.2. Määruse (EÜ) nr 428/2009 muudatused Nõukogu määrust (EÜ) nr 428/2009 muudeti aruandeperioodil üks kord. Komisjoni 12. oktoobri 2015. aasta delegeeritud määrusega (EL) nr 2420/2015 ajakohastati määruse I lisas sisalduvat ELi kontrollitavate kaupade loetelu ning lisati sellesse mitmepoolsete ekspordikontrollisüsteemide raames 2014. aastal kokku lepitud muudatused. 2015. aastal ELis kontrollitavate kaupade loetelu sisaldab üle 100 muudatusettepaneku, mis enamasti tulenevad Wassenaari kokkuleppest ja raketitehnoloogia kontrollrežiimist. Need muudatused käsitlevad eelkõige tööpinkide, lennunduselektroonika, kokkupandavate lennukitiibade süsteemide järelevalvet ja kosmoseseadmete, mehitamata tsiviilõhusõidukite ning teatavate krüpteeritud teabeturvaseadmete eemaldamist kontrollnimekirjast. Määruse II ja IV lisa ajakohastati vastavalt kõnealuse määruse I lisa vastavate muudatustega. Uut ajakohastatud ja konsolideeritud ELi kontrollitavate kaupade loetelu hakati kohaldama 25. detsembril 2015 ning see võimaldas ELil täita ekspordikontrolliga seotud rahvusvahelisi kohustusi ja aidata kontrolliparameetrite leevendamise kaudu ELi eksportijaid.

2.3. Liikmesriikide rakendusmeetmed Määrus on tervikuna siduv ja vahetult kohaldatav kõikides liikmesriikides, ent sellest hoolimata nähakse ette, et liikmesriigid peavad võtma meetmeid teatavate sätete rakendamiseks ning et teave kõnealuste meetmete kohta tuleb avaldada Euroopa Liidu Teatajas. 13. veebruaril 2015 avaldati Euroopa Liidu Teatajas teadaanne mis annab ülevaate meetmetest, mida liikmesriigid on võtnud näiteks seoses vahendajate üle teostatava kontrolli laiendamisega, transiidikontrolli kohaldamisega, kontrolli laiendamisega loetlemata kaupadele avaliku julgeoleku või inimõigustega seotud kaalutlustel, riiklike ekspordi üldlubade kehtestamisega ja loetlemata kaupade ELi-sisese edasitoimetamise kontrolli kohaldamisega, kontrolli jõustamisega, samuti esitati teave ekspordikontrolliga tegelevate riiklike asutuste kohta. 3. Kahesuguse kasutusega kaupade koordineerimisrühma tegevus Määruse artikliga 23 asutatakse komisjoni ja liikmesriikide ekspertidest koosnev kahesuguse kasutusega kaupade koordineerimisrühm, kelle ülesandeks on uurida kõiki ekspordikontrolli kohaldamise küsimusi, et parandada kontrolli järjepidevust ja tõhusust kogu ELis. 3.1. Konsultatsioonid rakendusprobleemide asjus Aruandeperioodi jooksul korraldas kahesuguse kasutusega kaupade koordineerimisrühm foorumi määruse rakendamisega seotud küsimuste arutamiseks. Kahesuguse kasutusega kaupade koordineerimisrühm korraldas seitse koosolekut ning arutas konkreetseid järelevalveküsimusi, nt klausli „spetsiaalselt kavandatud komponent“ tõlgendamine, ekspordikaupade tõendi T5 nõue väljumistolliasutuses, vaheldite järelevalve, „eksportija“ mõiste kasutamine „edasimüüjate“ puhul, transiidi järelevalve korraldamine seoses kahesuguse kasutusega kaupade määruse kohaldamisega ning kahesuguse kasutusega seotud teadusuuringud. Kahesuguse kasutusega kaupade koordineerimisrühm korraldas tehnilise teabe vahetuse liikmesriikide meetmete rakendamise kohta ning valmistas ette ja ajakohastas teate riiklike meetmete kohta avaldamiseks Euroopa Liidu Teatajas (vt eespool). Kahesuguse kasutusega kaupade koordineerimisrühm vaatas läbi andmevahetusmetoodika ja -viisid ning korraldas ulatusliku lubade andmist käsitlevate andmete kogumise (2014. aasta andmete põhjal), et suurendada teabevahetust liikmesriikide vahel ja kahesuguse kasutusega kaupade ekspordikontrolli läbipaistvust avalikkuse jaoks. Kahesuguse kasutusega kaupade koordineerimisrühm osales ka Stockholmi Rahvusvahelise Rahu-uuringute Instituudi (SIPRI) ja Ecorysi korraldatud andmekogumisprojektis, millega toetatakse ekspordikontrollipoliitika läbivaatamise mõju hindamist. Kahesuguse kasutusega kaupade koordineerimisrühm jälgis (tolliga koos tegutseva) tehnilise rühma tegevust; rühma eesmärk on uurida tollivaldkonna „volitatud ettevõtjate programmi“ ja ekspordikontrolli „ettevõtjasisese nõuetele vastavuse programmi“ lähendamise võimalusi. Kahesuguse kasutusega kaupade koordineerimisrühm andis oma toetuse tehnilise rühma järeldustele, eelkõige neile, mis on seotud ühiste suuniste väljatöötamisega kogu ELi hõlmava ettevõtjasisese nõuetele vastavuse programmi standardi kohta ning tolliasutuste ja ekspordikontrolli asutuste koostöö tõhustamisega. Kahesuguse kasutusega kaupade koordineerimisrühm jälgis liikmesriikide eksperte ja komisjoni esindajaid ühendava „jälgimistehnika eksperdirühma“ („TTEG“) tegevust; kõnealune rühm arutas küsimusi, mis on seotud küberjärelevalvetehnika kontrollimisega ja sellel alal toimuva arenguga. Jälgimistehnika eksperdirühm vaatas läbi kontrollimise praktilise teostamise ja tehniliste näitajatega seotud arengu küsimused ning vahetas kogemusi liikmesriikide, Euroopa ja mitmepoolse käsitlusviisi kohta seoses kontrollimisega ja selle võimaliku mõjuga inimõigustele ning ELi ja selle kodanike julgeolekule. Kõnealune eksperdirühm korraldas kohtumisi ka tööstus- ja haridusvaldkonna ning muude kodanikuühiskonna organisatsioonide sidusrühmadega. 3.2. Tehniline tugi ELi kontrollitavate kaupade loetelu ajakohastamise ettevalmistamiseks Kahesuguse kasutusega kaupade koordineerimisrühm korraldas tehnilisi konsultatsioone, et toetada ELi kontrollitavate kaupade loetelu ajakohastamiseks ettenähtud komisjoni delegeeritud määruse ettevalmistamist. Spetsiaalses kahesuguse kasutusega kaupade koordineerimisrühma korraldatud kohtumisel pakkusid liikmesriikide eksperdid pädevatele asutustele tehnilist oskusteavet ja väljaõpet, juhtides tähelepanu kõige tähtsamatele muutustele kontrollitavate kaupade loetelus. 3.3. ELi suunised kahesuguse kasutusega kaupade ekspordikontrolli kohta Kahesuguse kasutusega kaupade koordineerimisrühm algatas ettevalmistused ELi suuniste koostamiseks, et toetada liikmesriikidevahelist struktureeritud teabevahetust ja konsultatsioone määruse (EÜ) nr 428/2009 I lisa 5. kategooria 2. osa märkuse 3 (krüptograafia kohta) kohaldamise kohta ja mõiste „eksportija“ kohta olukordades, millesse on kaasatud edasimüüja. 3.4. Teabe vahetamine pädevate asutuste vahel Kahesuguse kasutusega kaupade koordineerimisrühm toetab endiselt komisjoni pakutava turvalise krüpteeritud elektroonilise süsteemi – kahesuguse kasutusega kaupade elektroonilise süsteemi (Dual-use e-System – DUeS) arendamist, et võimaldada tõhusat teabevahetust kontrolliasutuste ja komisjoni vahel. Kahesuguse kasutusega kaupade koordineerimisrühm lisas kahesuguse kasutusega kaupade elektroonilisele süsteemile uusi funktsioone ja parandas seda muu hulgas nii, et toetada tõhusamat teabevahetust immateriaalse tehnoloogia üleandmise osas vastavalt määruse (EL) nr 833/2014 artiklitele 2 ja 2a (ELi sanktsioonid Vene Föderatsiooni suhtes) väljastatud keeldumiste kohta. 2015. aasta detsembris võeti kasutusele uus turvalisem lahendus kasutajajuurdepääsu ja haldamise jaoks. Süsteemi lisati 2015. aasta oktoobris uus tähtis osa, et toetada süsteemis teabe vahetamist määruse (EÜ) nr 1236/2005 kohaste keeldumiste osas, mis käsitlevad kauplemist teatavate kaupadega, mida on võimalik kasutada surmanuhtluse täideviimiseks, piinamiseks või muuks julmaks, ebainimlikuks või alandavaks kohtlemiseks või karistamiseks („piinamisvastane määrus“); see on kooskõlas komisjoni käsitlusega suurendada julgeolekuga seotud ekspordikontrolli alaste õigusaktide koostoimet. 3.5. Läbipaistvus ning dialoog tööstusharu ja akadeemiliste ringkondadega

Kahesuguse kasutusega kaupade koordineerimisrühm korraldas 7. detsembril 2015 Brüsselis kahesuguse kasutusega kaupade tööstuse alase foorumi, millel osalesid tööstusühendused, kahesuguse kasutusega toodete äriühingud ja kodanikuühiskonna organisatsioonid, et arutada läbivaatamisvõimalusi ja ekspordikontrolli poliitika läbivaatamisega seoses korraldatud veebipõhise avaliku konsulteerimise tulemusi ( http://ec.europa.eu/trade/import-and-export-rules/export-from-eu/dual-use-controls/index_en.htm ). Kahesuguse kasutusega kaupade koordineerimisrühm valmistas ette ka dokumendid, mis aitavad eksportijaid määruse rakendamisel. Näiteks on teavitamise eesmärgil koondatud dokumenti „Üldised muudatused“ kõik ELi kontrollitavate kaupade loetelus tehtud tekstimuudatused, mis tulenevad komisjoni delegeeritud määrusest (EL) nr 2420/2015 ( http://trade.ec.europa.eu/doclib/docs/2015/october/tradoc_153892.pdf ). 3.6. Ekspordikontrolli järelevalve ja jõustamine Komisjon edendab ekspordikontrolli tõhusat järelevalvet ja jõustamist ELis mitme tugimeetmega. 2015. aastal andis komisjon välja vastavustabeli ajakohastatud versiooni, milles tollikoodid on seotud kahesuguse kasutusega kaupade klassifikatsiooniga, ning jätkab ekspordikontrollimeetmete lisamist ELi veebipõhisesse tollitariifi andmebaasi TARIC (http://trade.ec.europa.eu/doclib/docs/2016/february/tradoc_154240.pdf). 3.7. Eksperdid 2015. aastal jätkas komisjoni Teadusuuringute Ühiskeskuse ja liikmesriikide saadetud ekspertide juhitav rühm eksperte ELi ekspordikontrolliasutuste toetamist nõuannetega lubade andmisega seotud konkreetsetel juhtudel. Kokku anti aruandlusajal kuue liikmesriigi pädevatele asutustele nõu seitsmel korral. 3.8. Suutlikkuse suurendamine Kahesuguse kasutusega kaupade koordineerimisrühm aitas ette valmistada tollitöötajatele ja lube väljastavatele ametnikele ekspordikontrolli treeningõppust (SimEX 2015), mis toimus 17.–19. märtsil 2015; selle korraldasid ühiselt maksunduse ja tolliliidu peadirektoraat ning Teadusuuringute Ühiskeskus. Komisjoni Teadusuuringute Ühiskeskus jätkas lube väljastavatele asutustele ettenähtud tehniliste seminaride sarja koostöös Ameerika Ühendriikide energeetikaministeeriumiga. 8. seminar toimus 22. ja 23. aprill 2015 Itaalias Ispras ja sellel osales üle 100 ELi ekspordikontrolli asutuste lubadega tegeleva ametniku ja tehnilise eksperdi. Kolmandate riikide osas jätkus 2015. aastal ELi partnerriikide kahesuguse kasutusega kaupade alane teavitustegevuse programm „EL P2P“, mis tõi teadmisi 34 riiki, et tugevdada ekspordikontrolli kogu maailmas kooskõlas asjaomaste riikide vajaduste ja prioriteetidega. 4. ELi ekspordikontroll – põhiandmed Kahesuguse kasutusega kaupade ekspordi kohta on usaldusväärseid andmeid raske saada, sest puudub vastavalt määratletud majandussektor. Komisjon ja liikmesriigid koguvad andmeid, mis võimaldavad ligikaudselt hinnata kahesuguse kasutusega kaupade eksporti, tuginedes ühelt poolt vastavustabelis kindlaksmääratud tollikaupadele, mis hõlmavad ka kahesuguse kasutusega kaupu, ja teiselt poolt pädevate asutuste kogutud konkreetsetele andmetele lubade andmise kohta. 2014. aasta hinnangulised ekspordiandmed on esitatud allpool. Tuleb märkida, et allpool esitatud hinnangud ei hõlma kahesuguse kasutusega kaupadega kauplemisega seotud teenuseid ega sellekohase immateriaalse tehnoloogia üleandmist. 4.1. Kahesuguse kasutusega kaupadega kauplemine ELis: kaubad ja sihtkohad Määrust kohaldatakse eelkõige 1869 kahesuguse kasutusega kauba suhtes, mis on loetletud I lisas (ELi kontrollitavate kaupade loetelus) ja mis on liigitatud kümnesse kategooriasse (joonis 1). Kõnealused kahesuguse kasutusega kaubad on seotud ligikaudu 1 000 tollikaubaga, sealhulgas kemikaalide, metallide ja mittemetalsetest mineraalidest toodete, arvutite, elektroonika- ja optikaseadmete, elektriseadmete, masinate, sõidukite ja transpordivahenditega jne ning kuuluvad tavaliselt selle suuremahulise, mitmesuguseid kaupu hõlmava valdkonna kõrgtehnoloogilisse osasse. Joonis 1. I lisas esitatud kategooriates loetletud kahesuguse kasutusega kaupade arv pärast määruse (EL) nr 2420/2015 vastuvõtmist võrreldes määruse (EL) nr 1382/2014 kohase olukorraga.



Tollikoodide ja kahesuguse kasutusega kaupade klassifikatsiooni vastavust kasutades võib hinnata, et kaupasid kontrollitakse ekspordivaldkonnas, mis moodustab ligikaudu 20 % ELi koguekspordist (joonis 2). Joonis 2. Kahesuguse kasutusega kaupade ekspordivaldkonna hinnanguline väärtus ja kogueksport